ILM วิ่งต่อ 6% โบรกเคาะเป้า 22 บ. คาดปีนี้กำไรโตกว่า 30%-พีอีต่ำ
ILM วิ่งต่อ 6% ราคาแตะ 20.60 บ. โบรกแนะนำ “ซื้อ” เคาะเป้า 22 บ. คาดปี 65 กำไรโตกว่า 30% ทะลุ 600 ลบ. รับอานิสงส์โครงการก่อสร้างเพิ่ม ยอดขายออนไลน์โต-พีอีต่ำ
ILM วิ่งต่อ 6% ราคาแตะ 20.60 บ. โบรกแนะนำ “ซื้อ” เคาะเป้า 22 บ. คาดปี 65 กำไรโตกว่า 30% ทะลุ 600 ลบ. -พีอีต่ำ
14 มี.ค. 2565

ผู้สื่อข่าวรายงานว่า ราคาหุ้น บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM ล่าสุด ณ เวลา 14:53 น. อยู่ที่ 20.60 บาท บวก 1.20 บาท หรือ 6.19% สูงสุดที่ 21.10 บาท ต่ำสุดที่ 19.30 บาท ด้วยมูลค่าซื้อขาย 72.03 ล้านบาท

โดยบล.โนมูระ พัฒนสิน ระบุในบทวิเคราะห์ (14 มี.ค.2565) ว่า คงคำแนะนำ “ซื้อ” กำหนดราคาเป้าหมายปี 2565 ที่ 22 บาท เทียบเท่า PER ปี 2565 ที่ 18.5 เท่า โดยชอบที่ราคาหุ้นยังซื้อขายบน PER ปี 2565 เพียง 15 เท่า ถูกกว่ากลุ่ม Home Improvement รายอื่นมาก (DOHOME ที่ 29 เท่า , GLOBAL ที่ 27 เท่า และ HMPRO ที่ 31เท่า) และยังไม่สอดคล้องกับ แนวโน้มการเติบโตของกำไร โดยที่กำไรเริ่มกลับมาสู่ระดับก่อนโควิดแล้วตั้งแต่ไตรมาส 4/2564
ส่วนทิศทางการเติบโตในระยะยาวคาดเห็นผลบวกจากการจับมือพันธมิตรที่แข็งแกร่งอย่าง COM7 ช่วยบริหารสินค้าหมวดเครื่องใช้ไฟฟ้าและ IT จึงคาด กำไรปี 2565-2566 (CAGR) ที่เติบโตเฉลี่ยปีละ 24% เด่นสุดในกลุ่ม Home improvement
ทั้งนี้มุมมองบวกเล็กน้อยต่องานประชุมตามโมเมนตั้มกำไรไตรมาส 1/2565 ที่คาดจะโตดี 10% เมื่อเทียบจากปีก่อน และคาดจะค่อยๆ เร่งขึ้นไปใน 3 ไตรมาสข้างหน้าตามอานิสงส์จากรายได้งานโครงการที่เร่งตัวขึ้นและกลุ่ม online ที่โตดี อีกทั้ง มีแผนเปิดสาขาใหม่ 1 แห่งที่ลาดกระบังช่วงปลายปี ดังนั้นยังคงประมาณการกำไรสุทธิปี 2565 ที่ 601 ล้านบาท เติบโต 33% เมื่อเทียบจากปีก่อน